โค่นไม่ลง! “ตระกูลเจียรวนนท์” ครองแชมป์มหาเศรษฐีรวยที่สุดในประเทศไทย
“ฟอร์บส์” จัด 50 อันดับเศรษฐีไทย ประจำปี 2559 “เจียรวนนท์” ยังรั้งอันดับ 1 อู้ฟู่สุดด้วยทรัพย์สินกว่า 6.6 แสนล้านบาท ตามด้วย “เจ้าสัวเจริญ” แห่งไทยเบฟฯ มีทรัพย์สินรวม 4.9 แสนล้านบาท “จิราธิวัฒน์” รั้งที่ 3 มีทรัพย์สินรวม 4.6 แสนล้านบาท ขณะที่ “ทักษิณ” ก็ติดโผ อยู่อันดับ 10 มีทรัพย์สินรวม 5.9 หมื่นล้านบาท
3 มิ.ย. 2559

“ฟอร์บส์” จัด 50 อันดับเศรษฐีไทย ประจำปี 2559 “เจียรวนนท์” ยังรั้งอันดับ 1 อู้ฟู่สุดด้วยทรัพย์สินกว่า 6.6 แสนล้านบาท ตามด้วย “เจ้าสัวเจริญ” แห่งไทยเบฟฯ มีทรัพย์สินรวม 4.9 แสนล้านบาท “จิราธิวัฒน์” รั้งที่ 3 มีทรัพย์สินรวม 4.6 แสนล้านบาท ขณะที่ “ทักษิณ” ก็ติดโผ อยู่อันดับ 10 มีทรัพย์สินรวม 5.9 หมื่นล้านบาท
นิตยสารด้านเศรษฐกิจ “ฟอร์บส์” แห่งสหรัฐอเมริกา เปิดเผยรายชื่อ 50 อันดับมหาเศรษฐีร่ำรวยที่สุดของประเทศไทยประจำปี 2559 เมื่อวันที่ 2 มิ.ย.ปรากฏว่า
อันดับ 1 คือ ครอบครัวเจียรวนนท์แห่งเครือเจริญโภคภัณฑ์ หรือซีพี ถือครองทรัพย์สินรวม 18,500 ล้านดอลลาร์สหรัฐฯ หรือ 666,000 ล้านบาท ครองอันดับ 1 ติดต่อกันจากปีที่แล้ว
อันดับ 2 นายเจริญ สิริวัฒนภักดี วัย 72 ปี ประธานกรรมการบริษัทไทยเบฟเวอเรจ เจ้าของบริษัทเบียร์ช้างและบริษัทในเครือ ถือครองทรัพย์สินรวม 13,700 ล้านดอลลาร์ หรือราว 493,200 ล้านบาท
อันดับ 3 ตระกูลจิราธิวัฒน์ ธุรกิจห้างสรรพสินค้าเซ็นทรัล ถือครองทรัพย์สินรวม 13,000 ล้านดอลลาร์ หรือราว 468,000 ล้านบาท
อันดับ 4 นายเฉลิม อยู่วิทยา วัย 65 ปี เจ้าของกลุ่มบริษัทกระทิงแดง ทรัพย์สินรวม 9,700 ล้านดอลลาร์ หรือราว 349,200 ล้านบาท
อันดับ 5 นายวานิช ไชยวรรณ เจ้าของบริษัทไทยประกันชีวิต จำกัด ทรัพย์สินรวม 4,000 ล้านดอลลาร์ หรือราว 144,000 ล้านบาท
อันดับ 6 นายกฤตย์ รัตนรักษ์ ประธานกรรมการสถานีโทรทัศน์สีกองทัพบกช่อง 7 ทรัพย์สินรวม 3,300 ล้านดอลลาร์ หรือราว 118,800 ล้านบาท
อันดับ 7 นายวิชัย ศรีวัฒนประภา ประธานกรรมการกลุ่มบริษัทคิง เพาเวอร์ แท็กซ์ฟรี จำกัด ทรัพย์สินรวม 3,250 ล้านดอลลาร์ หรือราว 117,000 ล้านบาท
อันดับ 8 นพ.ประเสริฐ ปราสาททองโอสถ กรรมการผู้อำนวยการใหญ่บริษัทการบินกรุงเทพ จำกัด หรือ BA ทรัพย์สินรวม 3,200 ล้านดอลลาร์ หรือราว 115,200 ล้านบาท
อันดับ 9 นายสันติ ภิรมย์ภักดี แห่งบริษัทบุญรอด บริวเวอรี่ จำกัด เจ้าของบริษัทเบียร์สิงห์และบริษัทในเครือ ถือครองทรัพย์สินรวม 2,400 ล้านดอลลาร์ หรือราว 86,400 ล้านบาท
และอันดับ 10 นายทักษิณ ชินวัตร วัย 66 ปี อดีตนายกรัฐมนตรีและนักลงทุน ถือครองทรัพย์สิน 1,650 ล้านบาท หรือราว 59,400 ล้านบาท
ส่วนอันดับ 11 นายวิลเลียม ไฮเนกกี้ ประธานกรรมการและประธานเจ้าหน้าที่บริหารบริษัทในเครือไมเนอร์ อินเตอร์แนชนัล ธุรกิจร้านเบอร์เกอร์คิง ซิซซ์เลอร์ แดรี่ ควีน ฯลฯ ทรัพย์สินรวม 1,620 ล้านดอลลาร์ หรือประมาณ 58,320 ล้านบาท
อันดับ 12 นายวิชัย ทองแตง ประธานกรรมการบริษัท เคเบิ้ลไทยโฮลดิ้ง จำกัด ทรัพย์สินรวม 1,600 ล้านดอลลาร์ หรือประมาณ 57,600 ล้านบาท
อันดับ 13 นายคีรี กาญจนพาสน์ ประธานบริหารบริษัทระบบขนส่งมวลชนกรุงเทพ จำกัด (มหาชน) หรือ BTS  ทรัพย์สินรวม 1,450 ล้านดอลลาร์ หรือประมาณ 52,200 ล้านบาท อันดับ 14 นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการ บมจ.พฤกษา เรียลเอสเตท ทรัพย์สินรวม 1,400 ล้านดอลลาร์ หรือประมาณ 50,400 ล้านบาท
อันดับ 15 นายอาลก โลเฮีย ประธานเจ้าหน้าที่บริหารกลุ่ม บริษัทอินโดรามา เวนเจอร์ส จำกัด (มหาชน) หรอื IVL ทรัพย์สินรวม 1,360 ล้านดอลลาร์ หรือประมาณ 48,960 ล้านบาท
อันดับ 16 นายชาตรี โสภณพนิช เจ้าของกิจการธนาคารกรุงเทพ ถือครองทรัพย์สิน 1,350 ล้านดอลลาร์ หรือราว 48,600 ล้านบาท
อันดับ 17 นายฤทธิ์ ธีระโกเมน เจ้าของธุรกิจเอ็มเค เรสตัวรองต์ กรุ๊ปส์ ถือครองทรัพย์สิน 1,300 ล้านดอลลาร์ หรือราว 46,800 ล้านบาท
อันดับ 18 นายประยุทธ มหากิจศิริ ประธานกรรมการกลุ่มบริษัทพีเอ็มส์ กรุ๊ป ผู้ถือหุ้นใหญ่ในกลุ่มควอลิตี้ คอฟฟี โปรดักส์ หรือเนสกาแฟ พร้อมครอบครัว ทรัพย์สินรวม 1,150 ล้านดอลลาร์ หรือประมาณ 41,400 ล้านบาท
อันดับ 19 นายแฮรัลด์ ลิงค์ วัย 61 ปี เจ้าของธุรกิจหลากหลาย ถือครองทรัพย์สิน 1,100 ล้านดอลลาร์ หรือราว 39,600 ล้านบาท
อันดับ 20 นายอิสระ ว่องกุศลกิจ ประธานกรรมการกลุ่มบริษัทน้ำตาลมิตรผล ทรัพย์สินรวม 1,090 ล้านดอลลาร์ หรือประมาณ 39,240 ล้านบาท
อันดับ 21 คุณหญิงประณีตศิลป์ วัชรพล ประธานกรรมการบริษัท วัชรพล จำกัด เจ้าของกิจการ หนังสือพิมพ์ไทยรัฐ ถือครองทรัพย์สินรวม 1,040 ล้านดอลลาร์ หรือราว 37,440 ล้านบาท อันดับ 22 บัณฑูร ล่ำซำ เจ้าของธุรกิจประกันภัย ถือครองทรัพย์สิน 1,020 ล้านดอลลาร์สหรัฐฯ หรือราว 36,720 ล้านบาท อันดับ 23 ครอบครัวโอสถานุเคราะห์ เจ้าของธุรกิจเครื่องดื่ม ถือครองทรัพย์สิน 1,010 ล้านดอลลาร์สหรัฐฯ หรือราว 36,360 ล้านบาท อันดับ 24 นายสมโภชน์ อาหุนัย เจ้าของธุรกิจด้านพลังงาน ถือครองทรัพย์สิน 1,000 ล้านดอลลาร์ หรือราว 36,000 ล้านบาท อันดับ 25 นายพรเทพ พรประภา ประธานกลุ่มสยามกลการ ทรัพย์สินรวม 935 ล้านดอลลาร์ หรือราว 33,660 ล้านบาท
อันดับ 26 นายอนันต์ อัศวโภคิน ประธานและกรรมการผู้จัดการบริษัท แลนด์แอนด์เฮ้าส์ จำกัด (มหาชน) ทรัพย์สินรวม 925 ล้านดอลลาร์ หรือประมาณ 33,300 ล้านบาท อันดับ 27 นายวิชัย มาลีนนท์ ประธานกรรมการและผู้ร่วมก่อตั้งกลุ่มบีอีซี เวิลด์ จำกัด (มหาชน) และบริษัทบางกอกเอ็นเตอร์เทนเม้นต์ในเครือ พร้อมครอบครัว ทรัพย์สินรวม 875 ล้านดอลลาร์ หรือประมาณ 31,500 ล้านบาท อันดับ 28 ตระกูลวิริยะบูรณ์ เจ้าของธุรกิจประกันภัย ถือครองทรัพย์สิน 850 ล้านดอลลาร์ หรือราว 30,600 ล้านบาท อันดับ 29 นายชูชาติ และดาวนภา ประทุมภัย เจ้าของธุรกิจการเงิน ถือครองทรัพย์สิน 845 ล้านดอลลาร์ หรือราว 30,420 ล้านบาท อันดับ 30 นางสุรางค์ เปรมปรีดิ์ ผู้อำนวยการประกวดมิสยูนิเวิร์สไทยแลนด์ อดีตกรรมการผู้จัดการสถานีโทรทัศน์สีกองทัพบกช่อง 7 ทรัพย์สินรวม 725 ล้านดอลลาร์ หรือประมาณ 26,100 ล้านบาท
ส่วนที่เหลืออีก 20 อันดับ อาทิ อันดับ 31 นายประวัติ วิทูรปกรณ์ เจ้าของบริษัทผู้ผลิตโพลิเมอร์ ถือครองทรัพย์สิน 715 ล้านดอลลาร์ หรือราว 25,740 ล้านบาท อันดับ 32 นายไกรสร จันศิริ ประธานบริษัทไทยยูเนียน โฟรเซน โปรดักส์ พร้อมครอบครัว ทรัพย์สินรวม 700 ล้านดอลลาร์ หรือประมาณ 25,200 ล้านบาท อันดับ 37 นางศุภลักษณ์ อัมพุช เจ้าของธุรกิจค้าปลีก ถือครองทรัพย์สิน 590 ล้านดอลลาร์ หรือราว 21,240 ล้านบาท อันดับ 38 นายบุญชัย เบญจรงคกุล ผู้ก่อตั้งบริษัทโทเทิล แอคเซส คอมมูนิเคชั่น จำกัด (มหาชน) หรือดีแทค ทรัพย์สินรวม 585 ล้านดอลลาร์ หรือประมาณ 21,060 ล้านบาท อันดับ 48 นายตัน ภาสกรนที เจ้าของธุรกิจเครื่องดื่ม ถือครองทรัพย์สินราว 440 ล้านดอลลาร์สหรัฐฯ หรือราว 15,840 ล้านบาท และอันดับ 50 นายวิชา พูลวราลักษณ์ เจ้าของธุรกิจบันเทิง ถือครองทรัพย์สิน 400 ล้านดอลลาร์สหรัฐฯ หรือราว 14,400 ล้านบาท
นิตยสารฟอร์บส์ยังระบุด้วยว่า แม้เศรษฐกิจไทยเฉลี่ยเติบโตเมื่อช่วงปี 2558 อยู่ที่ราว 2.8 เปอร์เซ็นต์ แต่หนี้สินประชาชนภาคครัวเรือนเฉลี่ยก็เพิ่มขึ้น ขณะที่เหล่าเศรษฐีหลายคนมีทรัพย์สินเพิ่มขึ้นและขยายการลงทุนธุรกิจขึ้นอีกมากมาย